  Ижкар администрацилэн пресс-службаез Анжелика Тихонова корреспондент 23-тӥ тулыспалэ, Атыкай музъемез утисьлэн нуналаз, Ижкарын хоръёслэн фестивальзы, спортъя ӵошатсконъёс но мукет пӧртэм ужрадъёс ортчозы. Со сярысь кар администрацилэн пресс-службаез ивортӥз. 9 часын Вормон скверын Ож но уж данлыкъя монумент доры сяська понон ортчоз. 11 часын отын ик «Отцы и дети» эстафета луоз. Командаос гира ӝутканын, граната лэзьянын, «сӧсырмем» адямиез нуллонын, автомат бичан-сэрттонын но мукет конкурсъёсын ӵошатскозы. Отчы вань мылкыд карисьёс пыриськыны быгатозы. Скверын люкаськемъёс понна армейской кухня но ужалоз. Мылкыд карисьёсты пӧсь чаен но ӝукен утялтозы. Озьы ик Вормон скверын солдат кырӟанъя «Когда поют отцы…» кыкетӥез фестиваль ортчоз. Ужрад 12 часын кутскоз. Удмуртиысь Атайёслэн кенешсылэн тӧроезлэн Дмитрий Чистяковлэн кылъёсызъя, репетициос карысь вань школаосын но нылпи садъёсын мыно ини. Вормон скверысь валтӥсь сцена вылын, кылем арын сямен ик, 10 устоосыз кырӟалозы. «Туэ фестивале пиналъёс но пыриськозы. Соос сьӧразы кырӟаны, крезьгуро инструментъёсын шудыны, эктыны быгатозы. Со фестивальлэсь валтӥсь пуштроссэ – атайёслэсь но пиналъёслэсь огазеяськемзэс – возьматыны юрттоз. Нош бадӟым хор движениен ми Вормон нуналэ нош ик кырӟалом»Дмитрий Чистяков, Ижкар администрацилэн тӧроезлэн мерлыко политикая воштӥсез, Удмуртиысь Атайёслэн кенешсылэн тӧроез Мылкыд карисьёс хоръёс борды али но итӥськыны быгато на. Со понна 12 яке тросгес адямилэсь хор люкано, видео гожтоно но сое «ВКонтакте» мерлыко вотэсэ #хорОтцов хештеген пусйыса поттоно. Куриськон чӧлсконпусъя келяны луэ. Нош Драгунов нимо скверын атайёс но пиналъёс понна «Зарница отцов» шудон ортчоз. Пыриськисьёс пневматика винтовкаысь яке пистолетысь ыбылӥськозы, АК-74 автоматэз сэрттозы-бичалозы, АК-лэсь магазинзэ бушатозы-тырмытозы, лэзьяськозы, спортъя но визьсынан этапъёсты ортчозы но мукет. Валтӥсь трассаез ортчыса, 10 устоосыз «Военнизированная эстафета» люкетэ потозы. Отын «Зарница отцов» ужрадын вормисьлэн нимыз понна нюръяськозы. Нош капитанъёс понна нимаз «Дуэль» конкурс ортчоз. Ӵошатсконъёсы 10 адямиен командаосты ӧтё (5 атайёс но 5 пиналъёс). Пиналъёс 12-16 аресъем луыны быгато. Котькуд командалэн аслаз эмблемаез но хлопчатобумажной перчаткиосыз луыны кулэ. Командаосты 10 часын пусйылыны кутскозы, ужрадэз 10 час 30 минутэ усьтозы. Куриськонъёсты shul_65@mail.ru электрон почтая куто. Атыкай музъемез утисьлэсь нуналзэ пусйыны 22-тӥ тулыспалэ кутскозы. Удмуртиысь Операя но балетъя кун театрын праздниклы сӥзем концерт ортчоз.  Тегъёс: Удмуртия праздникъёс Ижкар Мерлык  